Amănunte greu de imaginat ies la iveală în cazul învăţătoarei din Bucureşti care le-a cerut părinţilor bani de cadouri. Nu se mulţumea doar cu darurile impuse celor mici. Îşi rotunjea, prin intermediul copiilor, şi bugetul familiei.



Soţul ei l-a interpretat pe Moş Crăciun, iar părinţii l-au plătit pentru asta. Cu 200 de lei. Învăţătoarea nu i-a întrebat pe oameni dacă doresc, ci le-a impus să se conformeze.



Le-a repetat însă că le-a făcut chiar un serviciu, iar moşul le-a făcut reducere. Că tot era de-al casei.



"Ne-a spus că copiii îşi doresc foarte mult serbare şi o facem. Şi ne-am trezit la serbare cu toţii şi, într-adevăr, soţul dumneaei era îmbrăcat în Moş Crăciun. Pentru asta am plătit două milioane (n.r. - 200 de lei), doamna ne-a repetat de 1.000 de ori că a făcut o reducere, că, de fapt, era două milioane şi jumătate (n.r. - 250 de lei) şi că cu aceşti bani abia îşi acoperă costumul, adică ne-a şi scos ochii cumva", a declarat un părinte la Antena 3.

